หลุด 1,600 จุด
สุดท้ายแนวรับจิตวิทยา 1,600 จุดก็เอาไม่อยู่...หลุดจนได้!!! โดย SET ลงไปปิดที่ระดับ 1,599.65 จุด -14.57 จุด ด้วยมูลค่าซื้อขาย 4.93 หมื่นลบ.
สุดท้ายแนวรับจิตวิทยา 1,600 จุดก็เอาไม่อยู่...หลุดจนได้!!! โดย SET ลงไปปิดที่ระดับ 1,599.65 จุด -14.57 จุด ด้วยมูลค่าซื้อขาย 4.93 หมื่นลบ.
12 มี.ค. 2566

สุดท้ายแนวรับจิตวิทยา 1,600 จุดก็เอาไม่อยู่…หลุดจนได้!!! โดย SET ลงไปปิดที่ระดับ 1,599.65 จุด ลบไป 14.57 จุด ด้วยมูลค่าซื้อขาย 4.93 หมื่นล้านบาท ท่ามกลางบรรยากาศการลงทุนที่มีแต่ความอึมครึมเป็นอย่างมาก ไม่ว่าจะเป็นแรงกดดันจาก “ดอกเบี้ยขาขึ้น” ยังแผลงฤทธิ์หลอกหลอนต่อไป กว่าเฟดจะประกาศออกมาชัดเจนขึ้นเท่าไร ผนวกกับแรงเทขายของนักลงทุนต่างชาติที่ไม่รู้ว่าจะสะเด็ดน้ำเมื่อไร…ก็ไร้วี่แวว เพราะวันศุกร์รินอีก 3.8 พันล้านบาทเจ้าค่ะ
ฉะนั้น “โมนิก้า” อยากให้นักลงทุนยกการ์ดสูงไว้ก่อน เก็บเงินสดไว้ส่วนหนึ่ง 10-20% เพื่อรอดักเก็บหุ้นตัวพื้นฐานดีลงลึกเข้าพอร์ตลงทุน เพราะหุ้นเหล่านั้นมักเด้งกลับเร็วเมื่อดัชนีปรับตัวขึ้น หรือหากใครคันไม้คันมือเดี๊ยนก็มีหุ้นพอขยับให้เห็นเป็นระยะ ๆ หรือบางตัวเอาชนะตลาดฯ ซึ่งโผล่ขึ้นมาสร้างสีสัน และเป็นทางเลือกให้กับนักเล่นที่ชอบเข้าเร็วออกเร็ว จึงอยากให้แฟนคลับไล่หุ้นเป็นตัว ๆ อย่าได้เหวี่ยงแหเป็นอันขาดพระเจ้าค่ะ
โดยเฉพาะในรายของ TASCO ไม่สนตลาดวิ่งสวนเฉย โดยราคาหุ้นขึ้นไปปิดที่ระดับ 20.40 บาท บวกไป 0.80 บาท หรือขึ้นไป 4.08% ด้วยมูลค่าซื้อขาย 708 ล้านบาท พรายกระซิบ “โมนิก้า” ว่ารับปัจจัยบวกจากราคาน้ำมันดิบที่ปรับตัวลง จะส่งผลดีต่อต้นทุนให้ปรับตัวลงนั่นเอง และแว่ว ๆ อีกว่า ผลการดำเนินงานไตรมาส 1/66 จะเติบโตเทียบกับช่วงเดียวของปีก่อน แล้วอย่างนี้มีเห็นราคาขึ้นไปทดสอบแนวต้านถัดไปที่ระดับ 21-21.10 บาท ซึ่งอยู่ไม่ไกลเกินเอื้อมเจ้าค่ะ
เช่นเดียวกับรายของ SAPPE ในช่วงสัปดาห์ที่ผ่านมาเห็นถึงการดีดตัวกลับขึ้นมาของราคาหุ้นอย่างต่อเนื่อง จนกระทั่งวิ่งขึ้นมาปิดตลาดที่ระดับ 57.50 บาท บวกไป 1.25 บาท หรือขึ้นไป 2.22% ด้วยมูลค่าซื้อขาย 68 ล้านบาท ทำออลไทม์ไฮใหม่ต่อเนื่อง ก็เป็นไปตามสตอรี่หุ้นหน้าร้อน แถมมีแผนเพิ่มกำลังผลิตเต็มสูบ รองรับออเดอร์ต่างประเทศอีกเพียบ นอกจากนั้นเหล่ากูรูทั้งหลายแหล่ยังเชียร์ซื้อไม่อั้น เดี๊ยนถึงได้มองว่ายังไง๊ยังไงหุ้นตัวนี้ก็น่าลงทุนนะคะ
คล้ายกับสถานการณ์ของหุ้น PSL ราคาหุ้นดีดกลับรอบใหม่ขึ้นมาปิดที่ระดับ 14.80 บาท บวกไป 0.40 บาท หรือขึ้นไป 2.78% ด้วยมูลค่าซื้อขาย 274 ล้านบาท โลดแล่นไปกับค่าระวางเรือที่วิ่งฉิวแตะ 1,379 จุด บวกกับข่าวดีก่อนหน้าว่า เรือ “รัตนะ นารี” ทำสัญญาเช่าระยะยาวราว 12 เดือน กับบริษัท ทรานส์เซนด์ มารีน พีทีอี จำกัด ประเทศสิงคโปร์ เสริมแกร่งผลประกอบการขึ้นไปอีกในปีนี้ งานนี้ “โมนิก้า” ไม่อยากให้ใครต้องตกขบวนกันเจ้าค่ะ
สำหรับรายที่ต้องจับตาดูต่อไป INTUCH หลังจากนี้เนื้อหอมแน่ เหมือนแตกเนื้อสาว เมื่อบอร์ดไฟเขียวหวนกลับมามีนโยบายจ่ายเงินปันผล 100%  แม้กระทั่งตัว “โมนิก้า” ก็ไม่คิดละสายตาไปไหน เพราะเชื่ออยู่อย่างเดียวว่าราคาหุ้นคงวิ่งคึกคักอย่างแน่นอน ล่าสุดราคาขึ้นมาปิดที่ระดับ 73.50 บาท บวกไป 0.50 บาท หรือขึ้นไป 0.68% ด้วยมูลค่าซื้อขาย 450 ล้านบาท เป้าหมายใหม่ลุ้นไปทดสอบแนวต้าน 74-75.75 บาท อย่างลืมเคาะขวาแล้วกันเจ้าค่ะ
สลับมาดูหุ้นสายบริหารหนี้อย่าง CHASE ที่เข้าไอพีโอมา 2.90 บาท มี “เฮียฮ้อ” เป็นป๋าดันมั่นใจศักยภาพแข็งแกร่ง ด้วยประสบการณ์รุ่นเก๋าคร่ำหวอดวงการ AMC กว่า 25 ปี โชว์แผนซื้อหนี้เพิ่มปีละพันล้าน รายย่อย-รายใหญ่มองเห็นอนาคตสดใส เข้ามากวาดซื้อหุ้นดันราคาขึ้นมาปิดที่ระดับ 3.06 บาท บวกไป 0.08 บาท หรือขึ้นไป 2.68% ด้วยมูลค่าการซื้อขาย 186 ล้านบาท เดี๊ยนที่มองอยู่ห่าง ๆ ก็ได้แต่หวังว่า “เชฎฐ์ เอเชีย” จะใส่เกียร์ 5 เดินหน้าเติบโตแบบอันลิมิตนะเคอะ
ปิดท้ายกับหุ้น BVG ที่โชว์ฟอร์มร้อนแรงจนโดน “ตลท.” สั่งคุมความประพฤติ ติด “แคชบาลานซ์” ยาว ๆ ถึง 24 มี.ค. 66 แถมราคาหุ้นยัง “เต็มมูลค่า” หลังวิ่งขึ้นไปทะลุเป้า 5.70 บาท เป็นเหตุให้เมื่อวันศุกร์ยังเจอแรงขายอย่างต่อเนื่อง ทำราคาถอยลงมาปิดที่ระดับ 7.25 บาท ลบไป 0.25 บาท หรือลบไป 3.33% ด้วยมูลค่าซื้อขาย 35 ล้านบาท ประเด็นนี้เดี๊ยนไม่อยากพูดเยอะ ขอวาร์ปไปดูกันที่วันหลุด “แคช” ดีกว่าแล้วค่อยว่ากันจ้า